บาทเปิด 31.84/86 บาทต่อดอลลาร์ อ่อนค่าสุดรอบ 9 เดือน
เงินบาทเปิดตลาด 31.84/86  บาทต่อดอลลาร์ อ่อนค่าสุดรอบ 9 เดือน จากความกังวลผลกระทบไวรัสโควิด-19 มองกรอบวันนี้ 31.69-31.99บาทต่อดอลลาร์ 
26 ก.พ. 2563

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.84/86 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 31.71 บาท/ดอลลาร์
เช้านี้เงินบาทปรับตัวอ่อนค่าต่อเนื่องจากเย็นวาน โดยเป็นระดับที่อ่อนค่าสุดในรอบ 9 เดือน นับตั้งแต่ พ.ค.62 ซึ่งเงินบาทในช่วงนั้นอยู่ที่ระดับ 31.90 บาท/ดอลลาร์ และคาดว่าระหว่างวันเงินบาทยังมีทิศทาจะอ่อนค่าได้ต่อ จากสถานการณ์ความกังวลของทั่วโลกที่มีต่อการแพร่ระบาดของไวรัสโคโรนาสายพันธุ์ใหม่ 2019 (โควิด-19) ส่วนปัจจัยในประเทศที่ตลาดติดตาม คือการอภิปรายไม่ไว้วางใจรัฐบาล
"วันนี้เงินบาทยังมีโอกาสที่จะอ่อนค่าได้อีก ตลาดกังวลปัญหาการระบาดของไวรัสโควิด-19 ขณะที่ดอลลาร์สหรัฐเองก็อ่อนค่าลงเช่นกัน แต่เมื่อเทียบกับสกุลเงินในภูมิภาคเอเชียแล้ว ดอลลาร์สหรัฐยังอ่อนค่าไม่มากเท่ากับสกุลเงินในเอเชีย" นักบริหารเงินระบุ
นักบริหารเงิน คาดว่า เงินบาทวันนี้จะเคลื่อนไหวในกรอบ 31.69-31.99 บาท/ดอลลาร์